Source: http://www.rpr.sk/sk/nalezy/raj-u-vas-doma
Timestamp: 2020-07-05 10:28:49+00:00

Document:
raj u Vás doma − Rada pre reklamu
85 (07-05) raj u Vás doma
Čl. 11 ods. 1 vo vzťahu k čl. 11 ods. 3
Billboard: „raj u Vás doma“ zadávateľa: PROMA
s ustanoveniami čl. 11 ods. 1 vo vzťahu k čl. 11 ods. 3 Etického kódexu reklamnej praxe.
Rada obdržala dňa 04. 07. 2012 sťažnosť fyzickej osoby z okresu Nitra na billboard propagujúci výrobcu nábytku a kuchynských liniek PROMA. Sťažovateľ je toho názoru, že spoločnosť v reklame zbytočne a prehnane použila sexuálny motív, ktorý žiadnym spôsobom nesúvisí s kuchynskými linkami. Reklama taktiež podľa sťažovateľa propaguje nadmierne podliehanie sexualite a je v rozpore so všeobecnými normami mravnosti, navyše použité slovo „raj“ v spojitosti s vizuálom reklamy môže byť pre veriacich ľudí urážlivý.
Zadávateľ vo svojom stanovisku zo dňa 09. 07. 2012 uvádza, že sa vo svojich kampaniach snaží reklamou zaujať či pobaviť a tak vyvolať pozitívny vzťah k produktu, ktorý chce uviesť do povedomia. Dopĺňa, že nikdy nebolo zámerom ich reklamy na akýkoľvek produkt uraziť alebo pobúriť niekoho konkrétneho alebo širšiu skupinu spomedzi ľudí, ktorých reklama zasiahla. Aj v prípade reklamy, voči ktorej je namierená sťažnosť fyzickej osoby, nebolo zámerom zadávateľa dehonestovať alebo zneužiť vzťah medzi mužom a ženou, ale úsmevným a vtipným spôsobom osloviť cieľovú skupinu spoločnosti PROMA – mladých ľudí. Prepojením použitého motívu dvoch ľudí „majúcich sa radi“ chcela spoločnosť poukázať na absolútne dokonalú kuchynskú linku, ktorá je pevná, pekná a ešte aj veľmi pohodlná. Predstava raja je podľa zadávateľa veľmi všeobecná a každý si ju môže spájať s rôznymi/odlišnými činnosťami. Pocit, ktorý má človek z reklamy v okamihu jej zhliadnutia je vždy ovplyvnený rôznymi faktormi, ktoré často ani nesúvisia so samotnou reklamou, preto je podľa spoločnosti veľmi ťažké posudzovať čo negatívne pocity vyvolalo, ak sa dostavia, najmä ak nenastanú u každého a pri každom zhliadnutí.
Popis billboardu:
Na predmetnom billboarde je zobrazená kuchynská linka, na ktorej sedí žena obopínajúca stojaceho muža. Muž zvlieka nohavičky zo ženinej nohy. Zobrazenie páru budí dojem bozkávania sa v rámci sexuálnej polohy. Na billboarde sa nachádza text v znení: „proma KUCHYNSKÉ LINKY; www.promanabytok.sk“ a slogan: „raj u Vás doma“ v kontexte hada s jablkom. Ďalej billboard obsahuje aj šípku ukazujúcu smer, ako sa dostať k zadávateľovi a poznámku „150 m“.
V zmysle Kódexu reklama nesmie obsahovať také tvrdenia, výrazy, zvuky, ruchy a zobrazenia, ktoré by porušovali všeobecné normy slušnosti. Komisia pri takomto zobrazení vždy prihliada na celkový kontext, vzťah reklamy k produktu, zvolenú cieľovú skupinu a použité komunikačné médiá. V danom prípade Komisia vychádzala zo skutočnosti, že reklamným posolstvom je propagácia kuchynských liniek. Komisia je toho názoru, že vyobrazenia muža v objatí ženy evokujúce sexuálnu polohu nie je v kontexte s ponúkaným produktom a vzhľadom na zvolené komunikačné médium, ktorým je billboard, dostupný širokej verejnosti, vrátane detí a mladistvých nie je možné považovať vizuál predmetnej reklamy za etický. Komisia uznala námietky sťažovateľa a vyhodnotila reklamu ako porušujúcu Kódex.
Na základe vyššie uvedeného Komisia hlasovaním rozhodla, že uvedený billboard: „raj u Vás doma“ zadávateľa: PROMA je v rozpore s ustanoveniami čl. 11 ods. 1 vo vzťahu k čl. 11 ods. 3 Kódexu a sťažnosť sťažovateľa je opodstatnená.

References: Čl. 11
 čl. 11
 čl. 11
 čl. 11
 čl. 11
 čl. 11